Γνωμοδότηση της Οικονομικής και Κοινωνικής Επιτροπής για την "Πρόταση απόφασης του Ευρωπαϊκού Κοινοβουλίου και του Συμβουλίου σχετικά με κανονιστικό πλαίσιο για την πολιτική ραδιοφάσματος στην Ευρωπαϊκή Κοινότητα"

(2001/C 123/14)

Στις 4 Οκτωβρίου 2000, και σύμφωνα με το άρθρο 95 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα "Μεταφορές, ενέργεια, υποδομές, κοινωνία των πληροφοριών", στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 9 Ιανουαρίου 2001 με βάση εισηγητική έκθεση του κ. Hernández Bataller.

Κατά την 378η σύνοδο ολομέλειας της 24ης και 25ης Ιανουαρίου 2001 (συνεδρίαση της 24ης Ιανουαρίου), η ΟΚΕ υιοθέτησε την ακόλουθη γνωμοδότηση με 80 ψήφους υπέρ, 1 κατά, και 1 αποχή.

1. Εισαγωγή

1.1. Η εντατική χρήση του ραδιοφάσματος, η περίπλοκη διαδικασία λήψης αποφάσεων για την κατανομή των συχνοτήτων, η τεράστια εξάπλωση παγκοσμίως, ως συνέπεια της τεχνολογικής σύγκλισης, διαφόρων υπηρεσιών και η οικονομική εξέλιξη, καθώς και η μέριμνα για την τήρηση των αρχών της εσωτερικής αγοράς και για την προστασία των κοινοτικών συμφερόντων σε διεθνές επίπεδο, είναι, μεταξύ άλλων, οι αιτίες λόγω των οποίων τα κοινοτικά θεσμικά όργανα ασχολήθηκαν με το θέμα.

1.2. Στην Πράσινη Βίβλο σχετικά με την "Πολιτική για το ραδιοφάσμα στο πλαίσιο πολιτικών της Ευρωπαϊκής Κοινότητας, όπως οι τηλεπικοινωνίες, οι ραδιοτηλεοπτικές εκπομπές, οι μεταφορές και η Ε& Α"(1) εξετάζονται πέντε σημαντικά ερωτήματα:

- ο στρατηγικός σχεδιασμός της χρήσης του ραδιοφάσματος·

- η εναρμόνιση στην κατανομή συχνοτήτων του ραδιοφάσματος·

- η εκχώρηση συχνοτήτων του ραδιοφάσματος και η χορήγηση αδειών·

- ο ραδιοηλεκτρικός εξοπλισμός και η τυποποίηση·

- το θεσμικό πλαίσιο για το συντονισμό του ραδιοφάσματος.

1.3. Το προαναφερθέν Πράσινο Βιβλίο επικροτήθηκε από την Οικονομική και Κοινωνική Επιτροπή, διότι θεωρήθηκε ότι το ραδιοφάσμα είναι η σπονδυλική στήλη ενός ευρέως φάσματος σημαντικών βιομηχανικών τομέων και ότι, στο μέλλον, εκτός από τους τεχνικούς λόγους, οι αποφάσεις θα πρέπει να συνεκτιμούν την οικονομική, κοινωνική και πολιτική σημασία της χρήσης του ραδιοφάσματος.

1.3.1. Η ΟΚΕ φρονούσε ότι η Ευρωπαϊκή Ένωση θα πρέπει να διαδραματίζει ένα σημαντικότερο ρόλο και να ασκεί μια καλύτερα συντονισμένη πολιτική όσον αφορά το ραδιοφάσμα.

1.4. Για το σκοπό αυτό, η Επιτροπή εξέδωσε ανακοίνωση με τίτλο "Επόμενα βήματα στην πολιτική ραδιοφάσματος: αποτελέσματα της δημόσιας διαβούλευσης για την Πράσινη Βίβλο" που εξετάστηκε κατά τη συνεδρίαση του Συμβουλίου Τηλεπικοινωνιών στις 30 Νοεμβρίου 1999(2) και η οποία πρότεινε τις ακόλουθες τρεις πρωτοβουλίες:

- σύσταση μιας ομάδας εμπειρογνωμόνων για την πολιτική του ραδιοφάσματος η οποία θα πραγματευόταν τα πολιτικά προβλήματα του ραδιοφάσματος στο κοινοτικό επίπεδο·

- θέσπιση κανονιστικού πλαισίου για την πολιτική του ραδιοφάσματος που θα αντικαθιστούσε τομεακές αποφάσεις, όπως οι σχετικές με τις υπηρεσίες προσωπικών επικοινωνιών μέσω δορυφόρου (S-PCS) και το Σύστημα Παγκόσμιων Κινητών Τηλεπικοινωνιών (UMTS), και

- κατάρτιση ανακοίνωσης για τους στόχους της κοινοτικής πολιτικής σε σχέση με την ημερήσια διάταξη της Παγκόσμιας Διάσκεψης Τηλεπικοινωνιών (WRC).

2. Πρόταση της Επιτροπής

2.1. Στόχο έχει να διασφαλιστεί η αρμονική διαθεσιμότητα και η αποτελεσματική χρήση του ραδιοφάσματος, όποτε είναι αναγκαίο για την εφαρμογή των κοινοτικών πολιτικών σε τομείς όπως οι επικοινωνίες, οι μεταφορές, η ραδιοφωνία, η έρευνα και η ανάπτυξη (Ε& Α).

2.2. Με την πρόταση επιδιώκεται η θέσπιση ενός πλαισίου που να διασφαλίζει την αρμόζουσα ισορροπία μεταξύ των διαφόρων αναγκών ραδιοφάσματος για την εφαρμογή των κοινοτικών πολιτικών, με την προϋπόθεση, πάντοτε, ότι λαμβάνονται υπόψη οι ισχύουσες θεσμικές συμφωνίες σχετικά με τη διαχείριση του ραδιοφάσματος και την προάσπιση των κοινοτικών συμφερόντων στο διεθνές επίπεδο.

2.3. Μετά την δημόσια διαβούλευση, η Επιτροπή φρονεί ότι, στους τομείς στους οποίους απαιτείται εναρμόνιση, είναι επίσης ανάγκη να διασφαλισθούν η νομική ασφάλεια και οι ενδεδειγμένες διαδικασίες με την εκχώρηση αρμοδιοτήτων στην Ευρωπαϊκή Διάσκεψη Ταχυδρομείων και Τηλεπικοινωνιών (CEPT) για την κατάρτιση μέτρων εναρμόνισης του φάσματος σε ευρωπαϊκό επίπεδο και των αντίστοιχων προτάσεων για την Διεθνή Ένωση Τηλεπικοινωνιών και την Παγκόσμια Διάσκεψη Ραδιοεπικοινωνιών (ITU/WRC). Η νομική ασφάλεια είναι, επίσης, αναγκαία για τη διασφάλιση της εφαρμογής από τα κράτη μέλη των συμφωνημένων μέτρων εναρμόνισης.

2.4. Μέχρι σήμερα, οι ανάγκες σε ραδιοφάσμα έχουν καλυφθεί από την κοινοτική νομοθεσία στα πλαίσια άλλων κοινοτικών πολιτικών, διαφορετικών από εκείνες που αφορούν το χώρο των τηλεπικοινωνιών, όπως, μεταξύ άλλων, οι επίγειες και μέσω δορυφόρου τηλεοπτικές και ραδιοφωνικές αναμεταδόσεις· οι οδικές, σιδηροδρομικές, αεροπορικές και θαλάσσιες μεταφορές· η εύρεση του στίγματος, η ναυσιπλοΐα και η ακριβής μέτρηση του χρόνου· η παρατήρηση της Γης και η ραδιοαστρονομία. Με την παρούσα πρόταση, επιδιώκεται η θέσπιση της πολιτικής και νομικής βάσης που απαιτείται για να διασφαλισθεί η διαθεσιμότητα του ραδιοφάσματος, σήμερα και μελλοντικά, κατά την εφαρμογή των κοινοτικών πολιτικών σε όλους αυτούς τους τομείς.

2.5. Οι κύριοι στόχοι της οδηγίας είναι:

- η σύσταση μιας πολιτικής δομής που θα αποκαλείται "Ομάδα Ανωτέρων Λειτουργών για την Πολιτική Ραδιοφάσματος", η οποία θα μπορεί να ανταποκρίνεται στις τεχνολογικές και ρυθμιστικές εξελίξεις στον τομέα των ραδιοεπικοινωνιών και θα προβλέπει κατάλληλες διαβουλεύσεις με όλες τις σχετικές κατηγορίες χρηστών του ραδιοφάσματος. Η δομή αυτή θα συμβουλεύει την Επιτροπή σχετικά με τον βέλτιστο τρόπο κατανομής του φάσματος τόσο μεταξύ των διαφόρων χρηστών της ίδιας κατηγορίας όσο και μεταξύ των διαφόρων κατηγοριών χρηστών και χωρών·

- η θέσπιση ενός νομικού πλαισίου για την εναρμόνιση της χρήσης του φάσματος όπου αυτό είναι αναγκαίο·

- η διασφάλιση της συντονισμένης και έγκαιρης πληροφόρησης σχετικά με τη χρήση και τη διάθεση του ραδιοφάσματος στην ΕΚ·

- η διασφάλιση της επεξεργασίας και ανάπτυξης κατάλληλων κοινοτικών και ευρωπαϊκών θέσεων ενόψει των διαπραγματεύσεων σε διεθνές επίπεδο σχετικά με το φάσμα, στις περιπτώσεις κατά τις οποίες τα θέματα που εξετάζονται εμπίπτουν στο πεδίο των κοινοτικών πολιτικών.

3. Γενικές παρατηρήσεις

3.1. Η ΟΚΕ επικροτεί την πρόταση απόφασης σχετικά με ένα κανονιστικό πλαίσιο που να διασφαλίζει την εναρμονισμένη διάθεση και την αποτελεσματική χρήση του ραδιοφάσματος δεδομένου ότι είναι απαραίτητο για την εφαρμογή των κοινοτικών πολιτικών που αφορούν τομείς όπως οι ηλεκτρονικές επικοινωνίες, οι μεταφορές, οι ραδιοτηλεοπτικές εκπομπές, και η έρευνα και ανάπτυξη (Ε& Α). Έτσι, θα μπορέσει να διασφαλιστεί η ορθολογική, δίκαιη, αποτελεσματική και οικονομική χρήση των συχνοτήτων για όλες τις υπηρεσίες των ραδιοεπικοινωνιών, προκειμένου να αναγνωριστεί:

- η σημασία του στρατηγικού προγραμματισμού της χρήσης του ραδιοφάσματος,

- η ανάγκη εναρμόνισης των κανόνων εκχώρησης,

- το γεγονός ότι ο μηχανισμός των τιμών δεν είναι ο κατάλληλος μηχανισμός κατανομής για τις υπηρεσίες γενικού συμφέροντος.

3.1.1. Εντούτοις, η ΟΚΕ συμφωνεί, για μια ακόμη φορά, με το στόχο της πρότασης όσον αφορά την αναγκαιότητα να επιτευχθεί ισορροπία μεταξύ της διαδικασίας της τεχνικής αξιολόγησης και άλλων διαδικασιών πολιτικού, οικονομικού, και κοινωνικού χαρακτήρα που μπορεί να χρησιμοποιηθούν για την κατανομή αυτού του τόσο σπανίζοντα πόρου.

3.2. Η ΟΚΕ φρονεί ότι ένας από τους στόχους που δεν εξετάζεται στην πρόταση είναι ότι οι προβλεπόμενες δράσεις θα πρέπει να διασφαλίζουν, πάντοτε, το δημόσιο συμφέρον όποτε αυτό αντιτίθεται στο ιδιωτικό συμφέρον ομάδων ή επιχειρήσεων που επιθυμούν να κάνουν χρήση ενός σπανίζοντος αγαθού, όπως το φάσμα, για τους δικούς τους σκοπούς (π.χ., με μέτρα που μπορούν να θέσουν σε κίνδυνο την εδαφική συνοχή). Επομένως, η προσπάθεια της πρότασης για την επίτευξη της αποτελεσματικής διαχείρισης του ραδιοφάσματος με βάση την τεχνολογική ουδετερότητα, είναι ανεπαρκής.

3.3. Η κοινοτική πολιτική του ραδιοφάσματος πρέπει να διασφαλίζει ότι ο ανταγωνισμός και η αποτελεσματικότητα δεν θα στρεβλώνονται κατά την παροχή υπηρεσιών στην εσωτερική αγορά. Η ΟΚΕ παρατηρεί με ανησυχία ότι υπάρχουν τομείς στους οποίους αρχίζουν να διαγράφονται καταστάσεις μονοπωλίου ή ολιγοπωλίου στην Κοινότητα με τη χρήση του φάσματος. Το φαινόμενο αυτό θα μπορούσε να παρουσιαστεί στην περίπτωση των μεσοπρόθεσμων αδειών UMTS, εάν οι συμμετέχοντες στο διαμοιρασμό προβούν σε δεσμούς, ενώσεις, συγχωνεύσεις ή/και αγορές με τους ανταγωνιστές τους. Επιβάλλεται να εξευρεθεί μια ισορροπία μεταξύ των μεσοπρόθεσμων και μακροπρόθεσμων συμφερόντων, καθώς και ως προς την κατανομή και εκχώρηση των συχνοτήτων του ραδιοφάσματος, και να υιοθετηθούν μέτρα προκειμένου να διατηρηθεί ένας αποτελεσματικός ανταγωνισμός

4. Ειδικές παρατηρήσεις

4.1. Η ΟΚΕ φρονεί ότι, προκειμένου να βελτιωθεί η κατανομή του ραδιοφάσματος, πρέπει να μελετηθεί η εναρμόνιση των κανόνων και του δικαιώματος χρήσης σε κοινοτικό επίπεδο, διότι το θεωρεί προτιμότερο από την δημοπράτηση των αδειών, εφόσον η εναρμόνιση θα διευκολύνει τον ελεύθερο ανταγωνισμό και τις οικονομίες κλίμακας. Θα ήταν επιθυμητό τα κονδύλια που θα προκύψουν να χρησιμοποιηθούν για τη βελτίωση της διαχείρισης του ραδιοφάσματος.

4.2. Το προβλεπόμενο πλαίσιο των διαδικασιών θα πρέπει να μεριμνά για την ενίσχυση της οικονομικής, κοινωνικής και εδαφικής συνοχής. Πρέπει να αποτραπεί το ενδεχόμενο ορισμένοι μηχανισμοί χορήγησης αδειών να δημιουργήσουν μια κατάσταση κατά την οποία ορισμένες μειονεκτικές περιοχές χρηματοδοτούν υποδομές άλλων, μέσω των τιμολογίων που εφαρμόζονται για τους χρήστες των υπηρεσιών, προκειμένου να αντισταθμίζονται οι δαπάνες για την άδεια χρήσης του φάσματος. Εν ολίγοις, το διαδικαστικό πλαίσιο πρέπει να αποτρέπει τη δημιουργία καταστάσεων στρέβλωσης του ανταγωνισμού και την ύπαρξη διασταυρούμενων ενισχύσεων.

4.3. Όσον αφορά την αξία του ραδιοφάσματος, η ΟΚΕ επιθυμεί να προειδοποιήσει για τον ενδεχόμενο αρνητικό αντίκτυπο στην απασχόληση και την αύξηση του κόστους για τον καταναλωτή που μπορεί να επιφέρει η δημοπράτηση και η αγορά των αδειών που ορίζονται και ρυθμίζονται για τη χρήση του φάσματος, δεδομένου ότι η αύξηση του κόστους του ραδιοφάσματος μπορεί να επιφέρει αύξηση των τιμών της υπηρεσίας και πιο εντατική χρήση του κεφαλαίου.

4.4. Η ΟΚΕ θεωρεί αναγκαίο να διασφαλιστεί το ανώτατο δυνατό επίπεδο προστασίας των χρηστών και της δημόσιας υγείας και φρονεί ότι πρέπει να μελετηθούν ενδελεχώς οι έρευνες που αναφέρονται στις υγειονομικές μελέτες των ηλεκτρομαγνητικών πεδίων.

4.4.1. Στην προβλεπόμενη ρύθμιση της "Ομάδας Ανωτέρων Λειτουργών" και της "επιτροπής ραδιοφάσματος" δεν περιλαμβάνεται επαρκώς η θεσμοθετημένη συμμετοχή της οργανωμένης κοινωνίας των πολιτών.

4.4.2. Για τούτο προτείνεται η σύσταση ενός "ευρωπαϊκού βήματος του ραδιοφάσματος", με έδρα την ΟΚΕ, που να συγκεντρώνει τα ενδιαφερόμενα μέρη, όπως οι βιομηχανίες, οι εργατικές ενώσεις, οι χρήστες, τα πανεπιστήμια, οι τοπικές αρχές και, γενικότερα, η οργανωμένη κοινωνία των πολιτών. Οι συμμετέχοντες στο εν λόγω βήμα θα μπορούσαν να καταρτίζουν τις εκθέσεις τους υποχρεωτικά και να διατυπώνουν τα αιτήματά τους κατά τρόπο διαφανή, ώστε τα συμφέροντά τους να κοινοποιούνται στην "ομάδα" και στην "επιτροπή".

4.4.3. Το βήμα αυτό θα παράσχει σε όλους εκείνους που επηρεάζονται άμεσα από ένα πρόβλημα σχετικό με το ραδιοφάσμα τη δυνατότητα να εκθέτουν τις απόψεις τους ώστε να συμβάλλουν στη βελτίωση της επίλυσης των υφισταμένων προβλημάτων.

4.5. Η ενημέρωση από τα κράτη μέλη θα πρέπει να δημοσιεύεται και να κοινοποιείται όσο το δυνατόν ευρύτερα και κατά τρόπο ομοιόμορφο ώστε να μπορεί να συγκρίνεται η χρήση του φάσματος σε κάθε τόπο.

4.6. Είναι απαραίτητο να διαθέτουν όλα τα κράτη μέλη ένα συγκεντρωτικό και δημόσιο σύστημα ενημέρωσης που θα καλύπτει όλες τις πληροφορίες σχετικά με τη χρήση συχνοτήτων που δεν θα έχουν καταχωρηθεί ως μυστικές και, με την εξαίρεση αυτών, τα κράτη μέλη θα πρέπει να ανταποκρίνονται σε οποιοδήποτε αίτημα για πληροφορίες σχετικές με εκχώρηση συχνοτήτων.

4.7. Η δημοσίευση των πληροφοριών σχετικά με τις συχνότητες είναι σημαντική και επιβάλλεται να υποστηριχθεί. Ο μόνος τρόπος να αντληθούν πραγματικά οφέλη από τη δημοσίευση αυτή, είναι να συμπεριλαμβάνονται στην πληροφόρηση όλα τα απαραίτητα στοιχεία για την αποτελεσματική αξιοποίησή της.

4.8. Εκτός από τα είδη των πληροφοριών που περιλαμβάνονται στο παράρτημα, θα έπρεπε να συμπληρωθούν οι πληροφορίες που θα παρέχουν τα κράτη μέλη σύμφωνα με τις ανάγκες που θα προβάλλει κατά περίπτωση το προτεινόμενο βήμα. Ενδεικτικά, σε πρώτη φάση οι πληροφορίες θα μπορούσαν να συμπληρωθούν με τα ακόλουθα στοιχεία:

- η χρήση των εκχωρημένων συχνοτήτων: αριθμός χρηστών, βαθμός κορεσμού, κ.λπ.·

- οι οικονομικές, φορολογικές και χρονικές προϋποθέσεις και οι προϋποθέσεις επέκτασης των αδειών, με προσδιορισμό των αδειούχων. Έτσι, θα ήταν διαθέσιμη, αρκετά νωρίς, ώστε να γίνουν ενδεχομένως διορθώσεις, μια πληροφορία για τη συγκέντρωση της χρήσης του φάσματος και τις περιφερειακές και κοινωνικές δυσαρμονίες που μπορεί να προκύπτουν σταδιακά·

- οι διαφορές για την κατανομή συχνοτήτων και τη χρήση του φάσματος σε κάθε κράτος μέλος, καθώς και τα μέτρα που υιοθετούνται για να επιλυθούν και οι προοπτικές επίλυσης·

- οι ανοιχτές διενέξεις με άλλα κράτη μέλη ή τρίτες χώρες για τη χρήση του ραδιοφάσματος.

4.9. Το ραδιοφάσμα είναι ένας φυσικός πόρος τον οποίο δεν πρέπει να διαχειρίζονται μεμονωμένα τα διάφορα κράτη μέλη, αλλά για τον οποίο απαιτείται μια συντονισμένη δράση σε κοινοτικό επίπεδο από την οποία να προκύπτει αποτελεσματική διαχείριση του φάσματος στο εθνικό πεδίο.

4.9.1. Η ΟΚΕ φρονεί ότι ο μηχανισμός που προβλέπεται στην πρόταση απόφασης σχετικά με τρίτες χώρες και διεθνείς οργανώσεις θα συμβάλει στην ενίσχυση της ενιαίας αγοράς, της ανταγωνιστικότητας, της θέσης της Ευρώπης στην παγκόσμια αγορά, και της Ευρωπαϊκής Ένωσης στα διεθνή βήματα.

4.9.2. Η ΟΚΕ συμφωνεί με την Επιτροπή ότι πρέπει να υιοθετηθούν τα αναγκαία μέτρα για την επίτευξη μιας κοινής πολιτικής θέσης και τη διασφάλιση του κοινοτικού συντονισμού.

4.9.3. Στα διεθνή βήματα (UIT, CMR και CEPT-CER), η Κοινότητα και τα κράτη μέλη πρέπει να κρατήσουν στάση όσο το δυνατόν πιο ανοιχτή, με την επιφύλαξη της εφαρμογής της αρχής της αμοιβαιότητας.

5. Συμπεράσματα

5.1. Η ΟΚΕ θεωρεί απαραίτητη τη σύσταση, σε κοινοτικό επίπεδο, ενός μόνιμου, σταθερού και ομοιογενούς πλαισίου που να διασφαλίζει την εναρμονισμένη διάθεση του ραδιοφάσματος και να προσφέρει νομική ασφάλεια.

5.2. Με βάση τις πολιτικές αυτές, θα μπορέσουν να αυξηθούν σε ολόκληρη την Κοινότητα οι αμφίδρομες συνδέσεις για την προσφορά υπηρεσιών σε μειονεκτικές ή αραιοκατοικημένες περιοχές και για την πρόσβαση σε υπηρεσίες πληροφοριών ή ηλεκτρονικού εμπορίου, γεγονός που θα συμβάλει στην περιφερειακή συνοχή και στην ανάπτυξη της κοινωνίας των πληροφοριών.

5.3. Ο απώτερος στόχος οιασδήποτε πολιτικής σχετικής με το ραδιοφάσμα πρέπει να συνίσταται στην παροχή στους πολίτες υπηρεσιών υψηλής ποιότητας και να διασφαλίζει τα συμφέροντα της κοινωνίας. Ως εκ τούτου, η ΟΚΕ αντιτάσσεται στην καθαρά εμπορική τοποθέτηση της πολιτικής αυτής, δεδομένου ότι η οικονομική και η κοινωνική αξία της χρήσης των συχνοτήτων του ραδιοφάσματος δεν μπορεί να εκτιμάται αποκλειστικά με κριτήριο τις δυνατότητες κέρδους που παρουσιάζει για τους ενδιαφερόμενους φορείς, αλλά εξαρτάται σε μεγάλο βαθμό από τη σημασία των υπηρεσιών που οι φορείς αυτοί προσφέρουν, από τον αριθμό των χρηστών των εν λόγω υπηρεσιών και, τελικά, από τη βελτίωση της ποιότητας ζωής που αυτές παρέχουν στους πολίτες.

5.4. Η κατανομή των συχνοτήτων δεν μπορεί να διαχωρίζεται από την εκάστοτε εφαρμογή ή υπηρεσία για την οποία θα χρησιμοποιούνται οι ζώνες συχνοτήτων. Για το λόγο αυτό, θα ήταν επιθυμητό να εναρμονίσουν τα κράτη μέλη τις θέσεις τους (σχετικά με τις αρχές τιμολόγησης του ραδιοφάσματος, με τους πλειοδοτικούς διαγωνισμούς, και με την εισαγωγή μιας δευτερεύουσας αγοράς για το ραδιοφάσμα) και τα κέρδη που προκύπτουν θα έπρεπε να επενδύονται, κατά το δυνατόν, στην έρευνα και χρήση των νέων τεχνολογιών των πληροφοριών και των επικοινωνιών, προκειμένου να συμβάλουν στην ανάπτυξη της κοινωνίας των πληροφοριών, και όχι να θεωρούνται ως φορολογικά έσοδα.

Βρυξέλλες, 24 Ιανουαρίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) COM(1998) 596 τελικό· γνωμοδότηση της ΟΚΕ της 16ης Ιουνίου 1999, ΕΕ C 169.

(2) Βλ. COM(1999) 538 τελικό, http://ispo.cec.be/spectrumgp.